અમદાવાદ: મેગાસિટી અમદાવાદને સ્માર્ટસિટી બનાવવાનાં બણગાં ફૂંકનાર કોર્પોરેશનના સત્તાવાળાઓની બેદરકારીથી પ્રજાનાં સામાન્ય પાણી, ગટર, બંધ સ્ટ્રીટલાઇટનાં કામો થતાં નથી. આ તો ઠીક પણ વડા પ્રધાન નરેન્દ્ર મોદીના ડ્રીમ પ્રોજેકટ સમાન બીઆરટીએસમાં મુસાફરોને હાલાકીનો પાર નથી. પીકઅવર્સ દરમ્યાન તો પોકેટમારોને નબળી સિક્યોરિટીના કારણે રીતસરનું મોકળું મેદાન મળી જાય છે. બીજી તરફ દેશ-વિદેશમાં અનેક એવોર્ડ મેળવનાર બીઆરટીએસનો નમૂનેદાર વહીવટ પ્રકાશમાં અાવ્યો છે. મુસાફરોની ક્રૂર મજાક ઉડાવાતી હોય તેમ ડમ્પિંગ સાઈટમાં જ કચરાના ઢગલાંની અાસપાસ હાટકેશ્વરનું બસ સ્ટેશન છે.